b"\n_START_ARTICLE_\nDaniel Fridman\n_START_SECTION_\nPrimers anys\n_START_PARAGRAPH_\nEn Fridman va aprendre a jugar als escacs de ben jove, al voltant dels quatre anys. Aviat va obtenir \xc3\xa8xits a nivell local, i en torneigs per edats nacionals i internacionals. El seu millor resultat en etapa juvenil fou una medalla de bronze a Duisberg el 1992, a la categoria Sub-16 del Campionat del m\xc3\xb3n de la joventut._NEWLINE_A mitjans dels anys 1990, en Fridman ja era un reputat jugador a Let\xc3\xb2nia, i hi va guanyar el Campionat nacional el 1996, despr\xc3\xa9s d'haver ja obtingut el 1994 el t\xc3\xadtol de Mestre Internacional. Un cop ja en categoria s\xc3\xa8nior, va triomfar en diversos torneigs, com ara el Wichern Open a Hamburg el 1997 (segona pla\xc3\xa7a ex aequo, rere Serguei Movsessian) i el de Senden el 1998 (guanyador ex aequo amb Frank Holzke)._NEWLINE_El 1999 va anar a viure a Alemanya, i va obtenir el t\xc3\xadtol de Gran Mestre, el 2001.\n_START_SECTION_\n\xc3\x88xits posteriors\n_START_PARAGRAPH_\nLa majoria de les vict\xc3\xb2ries de Fridman en torneigs importants han ocorregut despr\xc3\xa9s del 2000. Ha quedat primer, empatat o en solitari, a Essen (grup 'B') 2001, Recklinghausen Summer Open 2002, Zuric Christmas Open 2002, Southampton, Bermuda 2003 (grup 'B'), Stratton Mountain 2004, obert de Marsella 2006, Nuremberg 2006, Lausanne 2006, Venaco (C\xc3\xb2rsega) 2006, i l'obert internacional de Liverpool de 2007. El 2005 empat\xc3\xa0 al segon lloc al fort torneig obert Bajada de la Virgen a Santa Cruz de La Palma (el campi\xc3\xb3 fou Kamil Mito\xc5\x84). L'abril de 2007, empat\xc3\xa0 als llocs 2n-4t amb Bor\xc3\xads Gu\xc3\xa9lfand i Ivan Sokolov al torneig actiu del Festival d'escacs de Ca\xc3\xb1ada de Calatrava (el campi\xc3\xb3 fou Aleksei X\xc3\xadrov),_NEWLINE_Ha guanyat tamb\xc3\xa9 el Campionat d'Alemanya a Bad W\xc3\xb6rishofen el 2008, per damunt de Klaus Bischoff. Va guanyar el 19\xc3\xa8 Memorial Andersen a Wroc\xc5\x82aw, disputat entre finals de juny i comen\xc3\xa7aments de juliol de 2010._NEWLINE_\xc3\x89s un reconegut mestre dels escacs r\xc3\xa0pids, i entre altres vict\xc3\xb2ries, ha obtingut primers llocs al concurs de r\xc3\xa0pides d'Essen de 2000 i l'obert holand\xc3\xa8s de r\xc3\xa0pides de 2008. En torneigs per internet, ha tingut \xc3\xa8xits als torneigs de Dos Hermanas de 2004 i 2005._NEWLINE_Entre l'agost i el setembre de 2011 particip\xc3\xa0 en la Copa del m\xc3\xb3n de 2011, a Khanti-Mansisk, un torneig del cicle classificatori pel Campionat del m\xc3\xb3n de 2013, i hi tingu\xc3\xa9 una bona actuaci\xc3\xb3. Avan\xc3\xa7\xc3\xa0 fins a la segona ronda, quan fou eliminat per Xakhriar Mamedi\xc3\xa0rov (1\xc2\xbd-2\xc2\xbd)._NEWLINE_El febrer de 2013 fou sis\xc3\xa8 al primer Grenke Chess Classic, un torneig de categoria XIX (el campi\xc3\xb3 fou Wiswanathan Anand)._NEWLINE_El setembre del 2014 empat\xc3\xa0 al segon lloc amb David Baramidze al 2n Grenke Chess Classic amb 4 punts de 7, un punt menys que el campi\xc3\xb3, Arkadij Naiditsch.\n_START_SECTION_\nParticipaci\xc3\xb3 en competicions per equips\n_START_PARAGRAPH_\nFridman va representar l'equip de Let\xc3\xb2nia (al quart tauler), a l'Olimp\xc3\xadada d'Erevan de 1996, i tamb\xc3\xa9 al Campionat d'Europa per equips de Pula, el 1997. Va tornar a l'equip let\xc3\xb3, com a primer tauler, a l'Olimp\xc3\xadada de Calvi\xc3\xa0 de 2004 i a l'Olimp\xc3\xadada de Tor\xc3\xad de 2006. Un cop obtinguda la nacionalitat alemanya, va canviar tamb\xc3\xa9 de federaci\xc3\xb3 escaqu\xc3\xadstica, i com a campi\xc3\xb3 nacional alemany de 2008, fou incl\xc3\xb2s autom\xc3\xa0ticament en l'equip alemany que particip\xc3\xa0 en l'Olimp\xc3\xadada de Dresden 2008.\n_START_SECTION_\nVida privada\n_START_PARAGRAPH_\nEn Fridman \xc3\xa9s casat amb la Gran Mestre Femen\xc3\xad (WGM) (i Mestre Internacional) estatunidenca Anna Zatonskih, amb qui t\xc3\xa9 una filla, Sofia, nascuda el 2007. El germ\xc3\xa0 petit de Daniel Fridman, Rafael, (nascut el 1979) \xc3\xa9s tamb\xc3\xa9 jugador d'escacs, amb el t\xc3\xadtol d'MI."